Ai 25 di Jugn il Consei regjonâl de Bretagne al à votât ae unanimitât une mozion a pro de riunificazion aministrative dal teritori storic breton. Cun di fat, in dì di vuê, il teritori de Loire Atlantiche, che di un pont di viste storic al à simpri fat part de Bretagne, si cjate fûr de regjon aministrative che e cjape chest non. Zaromai di agns si à inviât une campagne pe riunificazion, ma fin cumò cence sucès. Intal document fat bon dal Consei regjonâl breton si propon ancje di imbastî une consultazion popolâr intai teritoris interessâts par che la int e puedi dî ce che e pense sul argoment. Cun di plui si larà a meti in pîts un grup di lavôr formât ancje di esperts esternis par studiâ la maniere miôr par rivâ ae riunificazion aministrative de Bretagne.
Font: Agence Bretagne Presse, 26/06/10
fur_Latn fra_Latn